***OBVEZE IZNAJMLJIVAČA***

1. Posjedovati važeće Rješenje o odobrenju pružanja ugostiteljskih usluga u domaćinstvu. Zahtjev za izdavanjem Rješenja podnosi se Uredu državne uprave u Istarskoj županiji - Ispostava Labin, Služba za gospodarstvo; Titov trg 11, tel. 052/866-601, fax. 052/866-657.
2. Nakon prijave u Ured državne uprave Istarske županije, Služba za gospodarstvo, potrebno je otići s kopijom Rješenja u nadležnu Poreznu upravu (radi daljnjih uputa u vezi paušalnog plaćanja poreza na dohodak te upisa u registar poreznih obveznika) i nadležnu Turističku zajednicu (radi uputa prijave i odjave gostiju). Iznajmljivač je dužan prijaviti se u registar poreznih obveznika (Porezna uprava) u roku od 8 dana od dana izdavanja rješenja – obrazac RPO-1 (ispunjeni obrazac odnijeti u Poreznu upravu).
3. Na ulazu objekta istaknuti natpis s oznakom vrste i kategorije objekta (standardizirana ploča). Ovlaštena poduzeća za proizvodnju standardiziranih ploča su:

- Tiskara Greis d.o.o , Most Raša bb, 52223 Raša, Mob -0911852287, Email:  [tiskara.greis@gmail.com](mailto:tiskara.greis@gmail.com)  
- Kordun - marketing d.o.o. Matka Laginje 10, 47 000 Karlovac, tel: 047 645 561, e-mail: [prodaja-lav@kordun.hr](mailto:prodaja-lav@kordun.hr).  
- Jaguar d.o.o., Hrvojeva 6, 21000 Split, tel: 021 343 888, e-mail: [jaguar@post.htnet.hr](mailto:jaguar@post.htnet.hr)  
- Binar d.o.o., Livanjska 12, 21000 Split, tel: 021 344 442, e-mail: [binar@st.htnet.hr](mailto:binar@st.htnet.hr)  
- Robi, obrt za usluge reklamiranja i prenje automobila, vl. Vesela Mikić, Put Nina 129a, 23000 Zadar, tel: 023 220 655, e-mail: [reklame.mikic@gmail.com](mailto:reklame.mikic@gmail.com),

1. Na ulazu u smještajnu jedinicu postaviti brojčanu oznaku, ukoliko ih u objektu ima više.
2. Prijavljivati i odjavljivati sve goste putem novog sustava eVisitor. Korisničko ime,  lozinku i TAN listu možete preuzeti u Turističkoj zajednici Općine Sveta Nedelja, gdje ćete dobiti sve potrebne informacije. Potrebne podatke možete preuzeti osobno (uz predočenje osobne iskaznice), a temeljem punomoći može i opunomoćenik u ime nosioca rješenja. Uz punomoć, opunomoćenik mora uz sebe imati i vlastitu osobnu iskaznicu te kopiju osobne iskaznice vlasnika objekta. Prijava turista obvezna je u roku od 24 sata.
3. Istaknuti cjenik u svakoj smještajnoj jedinici. Cjenik mora biti u kunama te na njemu moraju biti naznačene sve usluge koje se nude te informacija o plaćanju boravišne pristojbe.
4. Izdavati račune gostima za izvršenu uslugu, i naznačenim popustom ukoliko se popust daje.
5. Voditi  evidenciju o prometu.
6. Plaćati boravišnu pristojbu u paušalnom iznosu, u obrocima prema dobivenim uplatnicama ili odjednom. IBAN za uplatu boravišne pristojbe je: **HR0310010051743204740**, model: HR67, poziv na broj odobrenja: OIB iznajmljivača – oznaka objekta iz sustava eVisitor.

Boravišna pristojba za građane koji pružaju ugostiteljske usluge smještaja u domaćinstvu i seljačkom domaćinstvu utvrđena je u iznosu od 345,00 kuna po osnovnom krevetu i ovisi o razredu turističkog mjesta i pripadajućem koeficijentu (čl. 3., NN 71/2018 Uredba o utvrđivanju visine boravišne pristojbe za 2019. godinu)

|  |  |  |
| --- | --- | --- |
| **Razred turističkog mjesta** | **Koeficijent** | **Iznos u kunama** |
| C | 0,70 | 241,50 |
| D | 0,50 | 172,50 |

1. Plaćati turističku članarinu (do kraja veljače za prethodnu godinu). Članarina turističkoj zajednici podnosi se Poreznoj upravi putem Obrasca TZ (obrazac TZ razred C ili obrazac TZ razred D)

IBAN za uplatu Turističke članarine TZO Sveta Nedelja **HR1910010051743227150, model HR67; Poziv na broj primatelja: OIB iznajmljivača – nosioca rješenja.**

Stopa za izračun članarine za 2019.godinu:

| **RAZRED** | **TURISTIČKO MJESTO** | **STOPA %** |
| --- | --- | --- |
| C | Nedešćina | 0,12920 |
| D | Sva ostala naselja u Općini Sveta Nedelja | 0,11628 |

1. Plaćati porez u paušalnom iznosu.

Zakonom o porezu na dohodak i Pravilnikom o djelatnostima iznajmljivanja stanova, soba i postelja putnicima i turistima te organiziranja kampova koje će paušalno oporezivati, o visini paušalnog poreza i načinu plaćanja paušalnog poreza, propisano je da iznajmljivači koji nisu u sustavu PDV-a plaćaju porez na dohodak od iznajmljivanja u godišnjem paušalnom iznosu po svakom registriranom krevetu, odnosno kamp jedinici.

Na dodatne (pomoćne) krevete paušalni porez se ne plaća.

Godišnji paušalni porez na dohodak i prirez porezu na dohodak utvrđuje se poreznim rješenjem koje donosi nadležna ispostava područnog ureda Porezne uprave prema prebivalištu ili uobičajenom boravištu poreznog obveznika, a vrijedi i za sljedeće godine sve do donošenja novog rješenja. U rješenju je detaljno naveden i način plaćanja paušalnog poreza.

Iznajmljivač je dužan prijaviti se u registar poreznih obveznika (obrazac RPO-1) ispostavi područnog ureda Porezne uprave nadležnoj prema mjestu prebivališta ili uobičajenog boravišta.

Radi evidencije u registru poreznih obveznika (dalje u tekstu: registar) poreznoj upravi dužni su se prijaviti:

• građani koji počinju s iznajmljivanjem i to u roku od 8 dana od dana izdavanja odobrenja za obavljanje djelatnosti radi upisa u registar,

• iznajmljivači kod kojih je došlo do promjene u broju osnovnih kreveta ili kamp-jedinica i to u roku od 8 dana od dana izdavanja novog odobrenja kojim se utvrđuje nastala promjena radi evidencije iste promjene u registru,

• građani koji prestanu s iznajmljivanjem i to u roku od 8 dana od dana izdavanja rješenja o prestanku obavljanja djelatnosti radi brisanja iz registra.

Visina godišnjeg paušalnog poreza za 2019. utvrđena je Odlukom općinskog vijeća Općine Sveta Nedelja dana 30.01.2019. godine i to:

RAZRED C – pružatelji usluga smještaja u domaćinstvu u naselju Nedešćina – 210,00 kn po krevetu

RAZRED D – pružatelji usluga smještaja u domaćinstvu u ostalim naseljima u Općini Sveta Nedelja osim Nedešćine – 150,00 kn po krevetu

Svota godišnjega paušalnog poreza na dohodak uvećavat će se za prirez porezu na dohodak, koji je uveden odlukom jedinice lokalne samouprave prema prebivalištu ili uobičajenom boravištu poreznog obveznika.

1. omogućiti gostu podnošenje pisanog prigovora u objektu i bez odgađanja pisanim putem potvrditi njegov primitak te omogućiti gostu podnošenje pisanog prigovora putem pošte, telefaksa ili elektroničke pošte, u objektu vidljivo istaknuti obavijest o načinu podnošenja pisanog prigovora, u pisanom obliku odgovoriti na prigovor u roku od 15 dana od dana zaprimljenog prigovora te voditi i čuvati evidenciju prigovora gostiju godinu dana od dana primitka pisanog prigovora,
2. ako pruža usluge pansiona ili polupansiona, ispunjavati uvjete propisane posebnim propisima o hrani, osim postupka upisa u upisnik registriranih objekata u poslovanju s hranom,
3. pružati ugostiteljske usluge koje su utvrđene rješenjem nadležnog ureda,
4. prilikom oglašavanja i reklamiranja usluga i isticanja poruka u promidžbenim materijalima, iznajmljivač smije koristiti samo oznaku propisane vrste i kategoriju objekta koja je utvrđena rješenjem nadležnog ureda,
5. imati kutiju prve pomoći u svakom apartmanu, odnosno sobi,
6. istaknuti kućni red

*Prijava boravka turista putem interneta*

Od 01.01.2016. godine prijava turista moguća je jedino u eVisitoru - novom sustavu za prijavu i odjavu turista. Prijava turista obvezna je u roku od 24 sata.

Osim prijave i odjave gostiju, navedenim programom omogućeno je vođenje knjige domaćih i stranih gostiju, te slanje prijava u MUP, u skladu sa zakonskim propisima.

Za uporabu navedenog informacijskog sustava potrebno Vam je sljedeće:

* Internet preglednik i pristup internetu s bilo kojeg računala (stolno ili prijenosno računalo, tablet računalo ili pametni telefon)
* Korisničko ime, lozinka i TAN lista koju Vam dodjeljuje Turistička zajednica

Za sve dodatne informacije stojimo na raspolaganju u Uredu Turističke zajednice.

*Boravišna pristojba*

Prema Zakonu o boravišnoj pristojbi (NN 152/08) članak 3. boravišnu pristojbu plaćaju:

* osobe koje u turističkoj općini ili gradu u kojem nemaju prebivalište koriste uslugu smještaja u smještajnom objektu u kojem se obavlja ugostiteljska djelatnost,
* putnici koji koriste uslugu noćenja na plovnom objektu nautičkog turizma (charter, cruising),
* osobe koje pružaju usluge smještaja u domaćinstvu ili seljačkom domaćinstvu,
* vlasnik kuće ili stana za odmor u turističkoj općini ili gradu, koji nije smještajni objekt u smislu ovoga Zakona, za sebe i sve osobe koje noće u toj kući ili stanu,
* vlasnik plovila koje nije plovni objekt nautičkog turizma u smislu ovoga Zakona, za sebe i sve osobe koje noće na tom plovilu u turističke svrhe.

Boravišna pristojba plaća se po svakom ostvarenom noćenju, ako ovim Zakonom nije drugačije određeno.

Prema članku 4. Zakona o boravišnoj pristojbi (NN 152/08) boravišnu pristojbu ne plaćaju:

* djeca do dvanaest godina starosti,
* osobe s tjelesnim invaliditetom od 70% i većim i jedan pratitelj,
* sezonski radnici
* članovi uže obitelji stanovnika turističke općine ili grada,
* vlasnici kuće za odmor i članovi njegove obitelji, ako je kuća za odmor izvorna stara obiteljska kuća stečena nasljeđivanjem od ostavitelja koji je imao posljednje prebivalište u turističkoj općini ili gradu, kada noće u toj kući.
* Osobe od 12 do 18 godina starosti boravišnu pristojbu plaćaju umanjenu za 50%.

**Visina boravišne pristojbe prema razredu turističkog mjesta**

**C  - naselje Nedešćina**

**D – sva ostala naselja u Općini Sveta Nedelja (Cere, Eržišće, Frančići, Jurazini, Kraj Drage, Mali Golji, Mali Turini, Marići, Markoci, Paradiž, Ružići, Santalezi, Snašići, Sveti Martin, Štrmac, Šumber, Veli Golji, Veli Turini, Vrećari, Županići)**

Visina boravišne pristojbe određena je kako slijedi:

|  |  |  |  |
| --- | --- | --- | --- |
| **Razred turističkog mjesta** | **Razdoblja Glavna sezona VI,VII,VIII,IX mjesec** | **Predsezona i posezona III,IV, V i X mjesec** | **Izvansezona I,II,XI i XII mjesec** |
| C | 7,00 | 5,00 | 4,00 |
| D | 5,00 | 4,00 | 3,00 |

Boravišna pristojba za građane koji pružaju ugostiteljske usluge smještaja u domaćinstvu i seljačkom domaćinstvu utvrđena je u iznosu od 345,00 kuna po osnovnom krevetu i ovisi o razredu turističkog mjesta i pripadajućem koeficijentu

|  |  |  |
| --- | --- | --- |
| **Razred turističkog mjesta** | **Koeficijent** | **Iznos u kunama** |
| C | 0,70 | 241,50 |
| D | 0,50 | 172,50 |

*Članarina turističkim zajednicama*

* **Prema članku 3. Zakonu o članarinama u turističkim zajednicama (NN 152/08)**

1. Pravna i fizička osoba koja u turističkoj općini ili gradu ima svoje sjedište ili podružnicu, pogon, objekt u kojem se pruža usluga i slično a koja trajno ili sezonski ostvaruje prihod pružanjem ugostiteljskih usluga, usluga u turizmu ili obavljanjem s turizmom neposredno povezanih djelatnosti, plaća članarinu turističkoj zajednici.
2. Pravna osoba koja se s više od 50% financira iz općinskog, gradskog, županijskog ili državnog proračuna ne plaća članarinu turističkoj zajednici.
3. Visina članarine koju plaća pravna i fizička osoba kao obvezatni član turističke zajednice grada ovisi o turističkom razredu naselja u kojem je sjedište ili poslovna jedinica osobe, o skupini u koju je razvrstana djelatnost kojom se pravna ili fizička osoba bavi, te o stopi na ukupni prihod utvrđenoj ovim Zakonom.
4. Pravna i fizička osoba iz stavka 1. ovoga članka može članarinu platiti i primjenom stope propisane za djelatnost koju pravna ili fizička osoba obavlja u većem obujmu u odnosu na ostale djelatnosti za koje je upisana u upisnik trgovačkog suda ili ureda državne uprave u županiji na ukupno ostvareni prihod, ako je za nju to povoljnije.

* **Prema članku 11. Zakona o članarinama u turističkim zajednicama (NN 152/08)**

1. Osnovica za obračun članarine za pravne i fizičke osobe koje su obveznici plaćanja poreza na dobit jest ukupni prihod koji čine svi prihodi koje su te osobe dužne iskazati u računu dobiti i gubitaka, sukladno propisima o računovodstvu.
2. Osnovica za obračun članarina za fizičke osobe koje su obveznici plaćanja poreza na dohodak su ukupni primici iz knjige primitaka i izdataka sukladno propisima o porezu na dohodak, umanjeni za naplaćeni porez na dodanu vrijednost.
3. Za svaku poslovnu jedinicu izvan sjedišta pravne i fizičke osobe utvrđuje se posebna osnovica i ukupni prihod za obračun članarine.
4. Pravnoj i fizičkoj osobi smanjuje se osnovica za obračun članarine za dio njezinoga ukupnog prihoda ostvarenog u poslovnim jedinicama koje se nalaze izvan turističkog mjesta u kojem je sjedište pravne i fizičke osobe.
5. Za obračun članarine pravne i fizičke osobe koja obavlja više djelatnosti za koje je dužna plaćati članarinu, osnovica je ukupan prihod u pretežitoj djelatnosti po kojoj je obveznik plaćanja članarine.

* **Prema članku 12 Zakona o članarinama u turističkim zajednicama (NN 152/08)**

1. Pravna i fizička osoba članarinu plaća na području grada ili mjesta, u kojem ima sjedište, a za poslovne jedinice na području općine ili grada gdje je sjedište poslovne jedinice.
2. Pravna i fizička osoba koja djelatnost obavlja bez poslovne prostorije, članarinu plaća na području grada, gdje se obavlja djelatnost.

*Za vlasnike kuća i stanova za odmor*

Kao vlasnike stanova i kuća za odmor u Općini Sveta Nedelja, podsjećamo Vas da ste shodno Zakonu o boravišnoj pristojbi (NN 152/08) za sebe i sve osobe koje borave u kući ili stanu, dužni prijaviti boravak u roku od 24 sata uz plaćanje pripadajuće boravišne pristojbe Turističkoj zajednici Općine Sveta Nedelja.

*Podsjetnik: Kućom ili stanom za odmor smatra se svaka zgrada ili stan koja se koristi povremeno ili sezonski, ne spada u kategoriji turističkog smještajnog objekta, a njihovi vlasnici nemaju prijavljen stalni boravak u Općini Sveta Nedelja.*

Vlasnik i članovi njegove uže obitelji plaćaju boravišnu pristojbu umanjenu za 70%  po danu i osobi, u razdoblju od 01. lipnja do 30. rujna.

Boravišna pristojba može se platiti i u godišnjem paušalnom iznosu kako slijedi:

|  | **Boravišna pristojba u kunama** | **Boravišna pristojba u kunama** |
| --- | --- | --- |
| razred turističkog mjesta | za dva člana  (po osobi) | za svakog sljedećeg člana (po osobi) |
| C (Nedešćina) | 40,00 | 15,00 |
| D (Labin) | 30,00 | 12,00 |

Vlasnik kuće ili stana za odmor koji plaća paušalni iznos boravišne pristojbe obvezan je paušalni iznos boravišne pristojbe uplatiti najkasnije do 15. srpnja tekuće godine.

Navedeno se odnosi na hrvatske državljane i državljane Europske unije.

Državljani koji nemaju hrvatsko državljanstvo ili državljanstvo zemalja članica Europske Unije, u razdoblju od 01. lipnja do 30. rujna boravišnu pristojbu plaćaju u punom iznosu. Za boravak izvan perioda 01. lipanj – 30. rujan obveze plaćanja boravišne pristojbe nema.

Osobe koje nisu hrvatski državljani dužne su svoj boravak prijaviti i po osnovi Zakona o strancima (NN 79/07).

Molimo Vas da se pridržavate navedenih uputa, jer ukoliko se inspekcijskim nadzorom utvrdi da niste prijavili ili odjavili boravak u određenom roku inspektor Vas može kazniti zakonski propisanom novčanom kaznom.

ŠTO TRAŽE INSPEKTORI?

\* rješenje o pružanju usluga u domaćinstvu

\* knjigu Evidencija prometa

\* prijavljivati goste putem eVisitora

\* vidno istaknuti cjenik usluga u svakoj smještajnoj jedinici

\* na glavnom ulazu u objekt imati postavljenu standardiziranu ploču

\* izdane račune za tekuću godinu po rednom broju

\* imati plaćen godišnji paušalni iznos boravišne pristojbe, odnosno boravišnu pristojbu po noćenju

\* imati uplaćen godišnji paušalni porez

\* plaćena članarina Turističkoj zajednici